NB Publishers | In memoriam: Karel Schoeman (26 Oktober 1939 – 1 Mei 2017)
In memoriam: Karel Schoeman (26 Oktober 1939 – 1 Mei 2017)
Human & Rousseau (H&R) en NB-Uitgewers verneem met leedwese van die afsterwe van een van ons grootste Afrikaanse skrywers. Die internasionaal bekroonde Karel Schoeman is Maandagaand 1 Mei in die Noorderbloem-aftreeoord in Bloemfontein, waar hy die afgelope 10 jaar gewoon het, dood.
Kerneels Breytenbach, voormalige uitgewersbestuurder van NB-Uitgewers, sê: "Karel Schoeman se dood kom as 'n groot skok, maar op 'n vreemde manier maak dit sin. Karel Schoeman het alles op 'n eie, unieke manier gedoen. Ook sy heengaan. As uitgewer het mens kennis gemaak met iemand wat enersyds baie formeel en afstandelik kon wees, en andersyds intens medemenslik, iemand wat omgegee het vir die wel en wee van mense. Dit is eienskappe wat ook blyk in sy outobiografiese Die laaste Afrikaanse boek, maar om in die praktyk daarmee kennis te maak, het my altyd diep onder die indruk gebring van hoe 'n besonderse mens hy werklik was. Ek het ook ondervinding van die maniere waarop hy sy formidabele navorsingsvernuf tot ander mense se voordeel kon inspan, iets wat dan ook neerslag gevind het in sy niefiksie en veral sy werke oor die Vrystaat en ons ouerland, Nederland. As mens het hy hom nie maklik laat ken nie, maar in die geledinge van sy romans is dit duidelik dat hy 'n groot waarnemer van gedrag en emosie was, en dat sy afstand op die mensdom nie 'n volledige afsluiting was nie."
Skepelinge, sy jongste publikasie by H&R, sal in September postuum uitgegee word.
Dit proe soos huis | Food & Drink
In Dit proe soos huis, Herman Lensing honours his mother with his exceptional talent. He weaves their stories with tales of her favourite recipes and her...